Gennem længere tid har strækningen mellem Solrød S. og Køge udløst lange køer - men nu er det slut.

Fra på mandag behøver du ikke regne med, det tager ekstra tid, hvis du i bil skal passere strækningen fra Solrød S. til Køge på Køge Bugt Motorvejen.

Vejdirektoratet oplyser, at der fra på mandag er fire spor åbne i hver retning på Køge Bugt Motorvejen mellem Solrød S. og Køge. Samtidig øges hastighedsgrænsen fra 80 kilometer i timen til 110 kilometer i timen på strækningen, oplyser Vejdirektoratet.

- Et ekstra spor i hver retning vil gøre hverdagen for de hårdt prøvede bilister lettere. Med denne udvidelse vil motorvejen i langt højere grad passe til de ca. 126.000 bilister, som dagligt kører på strækningen. Derfor vil de opleve, at rejsetiden på Køge Bugt Motorvejen falder, siger projektleder i Vejdirektoratet Robin Højen Madsen.

Slut med køer

Han regner med, at det nu vil være slut med de lange køer, der i lang tid har hørt til den irriterende dagligdag for bilister, der bruger motorvejen på det sted.

- Fra mandag er det slut med de generende kødannelser, der hvor Sydmotorvejen og Vestmotorvejen fletter sammen ved Køge. Og specielt vil trafikanterne i sydgående retning, altså ud af København, mærke en forbedring om eftermiddagen, siger han.

Det er øget trafik på Køge Bugt Motorvejen gennem de serere år, der har gjort udvidelsen nødvendig.

- Ingen, der dagligt bruger Køge Bugt Motorvejen, er i tvivl om, at der kører så mange biler på strækningen, at der næsten ikke er plads til flere. Og det har været særligt træls for pendlerne gennem de seneste år, hvor vi næsten hele tiden har været i gang med vejarbejder. Nu slipper man for vejarbejdet og det bliver bedre med fire spor i hver retning, siger Robin Højen Madsen.

Udbygningen af motorvejen har været i gang siden 2012, og den slutter næste år, når der bliver lagt ny asfalt på strækningen mellem Solrød S. og Køge.